Sklep I Ips 253/2001
Datum: 2001-09-24T02:00:00.000+02:00
ecli: ECLI:SI:VSRS:2001:I.IPS.253.2001
sodisce: Vrhovno sodišče
oddelek: Kazenski oddelek
podrocje: KAZENSKO PROCESNO PRAVO
institut: zahteva za varstvo zakonitosti - dovoljenost - zahteva vložena zoper sklep o predlogu za izločitev zapisnika

## Jedro

Zahteva za varstvo zakonitosti ni dovoljena, ker je vložena zoper sklepa o predlogu za izločitev zapisnika o zaslišanju obdolženca pred preiskovalnim sodnikom v predkazenskem postopku, saj ne gre za primer iz 1. ali 4. odstavka 420. člena ZKP.

## Izrek

Zahteva obdolženega I.K. za varstvo zakonitosti se zavrže kot nedovoljena.

## Obrazložitev

Preiskovalni sodnik Okrožnega sodišča v Murski Soboti je z uvodoma navedenim sklepom zavrnil predlog obdolženega I.K. za izločitev zapisnika o zaslišanju obdolženca I.K. kot neutemeljen.

Izvenobravnavni senat Okrožnega sodišča v Murski Soboti je z uvodoma navedenim sklepom pritožbo obdolženega I.K. zoper sklep preiskovalnega sodnika o izločitvi zapisnika o zaslišanju obdolženca z dne 12.12.2000 kot neutemeljeno zavrnil. Obdolženi I.K. je dne 30.7.2001 pravočasno vložil zahtevo za varstvo zakonitosti zoper oba uvodoma navedena sklepa zaradi kršitve določb kazenskega postopka, s predlogom, da Vrhovno sodišče zahtevi ugodi tako, da zapisnik o njegovem zaslišanju pred preiskovalnim sodnikom dne 12.12.2000 Okrožnega sodišča v Murski Soboti izloči iz spisa.

Zahteva za varstvo zakonitosti ni dovoljena.

Po 1. odstavku 420. člena Zakona o kazenskem postopku (ZKP) se sme zoper pravnomočno sodno odločbo in zoper sodni postopek, ki je tekel pred tako pravnomočno odločbo, po pravnomočno končanem kazenskem postopku vložiti zahteva za varstvo zakonitosti tudi zaradi bistvene kršitve določb kazenskega postopka iz 1. odstavka 371. člena ZKP. Po 4. odstavku tega člena se sme med kazenskim postopkom, ki ni pravnomočno končan, vložiti zahteva za varstvo zakonitosti samo zoper pravnomočno odločbo o odreditvi in podaljšanju pripora. Obdolženi I.K. je vložil zahtevo za varstvo zakonitosti zoper uvodoma navedena sklepa v času po vloženi obtožnici, to je med kazenskim postopkom, ki ni pravnomočno končan, pri tem pa ne gre za primer iz 4. odstavka 420. člena ZKP, glede na to, da se napadena sklepa nanašata na predlog za izločitev zapisnika o zaslišanju obdolženca pred preiskovalnim sodnikom v teku predkazenskega postopka kot nujnega preiskovalnega dejanja. Zaradi povedanega zahteva za varstvo zakonitosti zoper uvodoma navedena sklepa ni dovoljena. Vrhovno sodišče je zato po 2. odstavku 423. člena ZKP to zahtevo za varstvo zakonitosti kot nedovoljeno zavrglo.